Illum il-Kummissjoni Ewropea aġġornat il-Lista tas-Sikurezza tal-Ajru tal-UE, li hija lista tal-linji tal-ajru li ma jilħqux l-istandards internazzjonali tas-sikurezza, u li għaldaqstant huma soġġetti għal projbizzjoni jew restrizzjonijiet fuq l-operat fi ħdan l-Unjoni Ewropea. Il-Lista tas-Sikurezza tal-Ajru tal-UE għandha l-għan li tiżgura l-ogħla livell ta' sikurezza tal-avjazzjoni għall-Ewropej u għall-passiġġieri l-oħrajn kollha li jivvjaġġaw fl-Unjoni Ewropea. Il-lista l-ġdida twassal aħbarijiet tajbin għall-Gabon, billi l-linji tal-ajru kollha ċċertifikati fil-Gabon tneħħew mil-lista wara t-titjib li sar fis-sitwazzjoni tas-sikurezza tal-avjazzjoni f'dak il-pajjiż. Mill-banda l-oħra, il-Kumitat tal-Avjazzjoni Ċivili tal-Armenja tpoġġa taħt skrutinju iktar qawwi, minħabba sinjali ta' tnaqqis fis-sorveljanza tas-sikurezza. Il-Kummissarju għat-Trasport, Adina Vălean, stqarret: “Id-deċiżjoni tal-lum tixhed l-isforzi bla heda tagħna biex noffru l-ogħla livell ta' sikurezza. Mhux biss għall-vjaġġaturi Ewropej, iżda għall-passiġġieri mid-dinja kollha, għax is-sikurezza tal-avjazzjoni ma tafx b'fruntieri jew b'nazzjonalitajiet. Bi pjaċir inħabbar li l-Kummissjoni Ewropea llum setgħet tneħħi kull trasportatur tal-ajru Gaboniż mil-Lista tas-Sikurezza tal-Ajru tal-UE. Il-Gabon kien ilu fil-lista mill-2008. Dan huwa żvilupp tassew pożittiv, li jagħraf l-isforzi li saru mill-awtoritajiet tas-sikurezza tal-avjazzjoni fil-Gabon.” Il-Lista tas-Sikurezza tal-Ajru tal-UE mhux biss tgħin biex jinżammu livelli għoljin ta' sikurezza fl-UE, iżda tgħin ukoll lil-linji tal-ajru u lill-pajjiżi milqutin itejbu l-livelli ta' sikurezza tagħhom, sabiex eventwalment ikunu jistgħu jitneħħew mil-lista. Barra minn hekk, il-Lista tas-Sikurezza tal-Ajru tal-UE saret għodda ewlenija ta' prevenzjoni, billi tħeġġeġ lill-pajjiżi bi problemi tas-sikurezza jieħdu azzjoni fuqhom qabel ma jkun meħtieġ jirċievu projbizzjoni taħt l-istess Lista. Wara l-aġġornament tal-lum, b'kollox 115-il linja tal-ajru huma pprojbiti milli jtiru fl-ajru tal-UE: Tliet linji tal-ajru oħra huma soġġetti għal restrizzjonijiet fuq l-operat, u jistgħu jtiru sal-UE biss b'tipi ta' inġenji tal-ajru speċifiċi: Air Koryo (il-Korea ta' Fuq), Air Service Comores (Comoros) u Iran Air (l-Iran). Kuntest L-aġġornament tal-lum tal-Lista tas-Sikurezza tal-Ajru tal-UE jissejjes fuq l-opinjoni unanima tal-esperti fis-sikurezza tal-avjazzjoni mill-Istati Membri, li ltaqgħu fl-20 u fil-21 ta' Novembru 2019 taħt l-awspiċju tal-Kumitat għas-Sikurezza tal-Ajru tal-UE (ASC). Dan il-Kumitat huwa ppresedut mill-Kummissjoni Ewropea bl-appoġġ tal-Aġenzija tas-Sikurezza tal-Avjazzjoni tal-Unjoni Ewropea (EASA). L-aġġornament irċieva wkoll l-appoġġ tal-Kumitat tat-Trasport tal-Parlament Ewropew. Il-valutazzjoni ssir b'referenza għal standards internazzjonali tas-sikurezza, u b'mod speċifiku għall-istandards ippromulgati mill-Organizzazzjoni tal-Avjazzjoni Ċivili Internazzjonali (ICAO). Il-Kummissjoni l-ħin kollu tfittex modi kif ittejjeb is-sikurezza tal-avjazzjoni, speċifikament permezz ta' sforzi kollaborattivi ma' awtoritajiet tal-avjazzjoni tad-dinja kollha, bil-għan li jissaħħu l-istandards globali tas-sikurezza. Huwa b'dan il-ħsieb li l-Kummissjoni, permezz tal-EASA, se timplimenta żewġ proġetti ta' kooperazzjoni fl-2020 sabiex tassisti lill-Angola u lill-Mozambique ikomplu jsaħħu s-sistemi ta' sorveljanza tas-sikurezza tagħhom. Għal iktar tagħrif: Mistoqsijiet u tweġibiet dwar il-Lista tas-Sikurezza tal-Ajru tal-UE Lista ta' linji tal-ajru pprojbiti fl-UE L-importanza tal-avjazzjoni għall-ekonomija Ewropea Il-Proġetti ta' Kooperazzjoni Teknika tal-EASA [1] L-Afganistan, l-Angola (għajr żewġ linji tal-ajru), ir-Repubblika tal-Kongo, ir-Repubblika Demokratika tal-Kongo, il-Djibouti, il-Guinea Ekwatorjali, l-Eritrea, il-Kirgiżistan, il-Liberja, il-Libja, il-Moldova (għajr tliet linji tal-ajru), in-Nepal, São Tomé u Príncipe, Sierra Leone u s-Sudan.